Efterklang

Ajalugu

Kolm lapsepõlvesõpra Casper Clausen, Mads Brauer ja Rasmus Stolberg kasvasid üles Taanis väikesel Alsi saarel ning kolisid Kopenhaagenisse, kus soovisid hakata elukutselisteks muusikuteks. Hiljem, detsembris 2000, liitus nendega trummar Thomas Husmer ning klaverimänguoskustega Rune Mølgaard, kes oli bändiga 2007. aastani. 
Efterklang alustas karjääri EPga „Springer" (2003), mis anti välja omaenda loodud plaadifirma Rumraket alt. Järgmiseks aastaks oli muusikutel stuudioalbumi materjal koos ning üheskoos plaadifirmaga The Leaf Label anti välja debüütalbum „Tripper" (2004). See plaat pälvis tähelepanu akustiliste pillide ning Braueri sülearvuti elektroonilise muusika võimaluste kokkusobitamise tõttu, mis lõi nende muusikasse erilise atmosfääri ning mis sel ajal tundus üsna uudne. „Tripper" on The Leaf Labeli ajaloos kiireima läbimüügiga debüütalbum . 
Järgmine album „Parades" ilmus oktoobris 2007. See sisaldas 30 külalismuusiku tööd, esindatud olid nii keelpillid, vaskpuhkpillid kui ka koor ja see oli 18 kuu raske töö vili. Samal ajal tehti koostööd Taani helilooja Karsten Fundali ning Taani Rahvusliku Kammerorkestriga. Sellest sündis teine „Paradesi" versioon, mis tuli albumina välja 2009. aasta septembris, seekord juba plaadifirma 4AD alt. Bändi vana esindaja soovis samal aastal välja anda Efterklangi ja orkestri live-esinemiste CD ja DVD „Performing Parades". Albumi raames käidi kaks aastat järjest tuuril nii Põhja-Aasias, Euroopas kui ka Aasias ning tehti üle 130 etteaste . „Parades" (2007) pälvis mitme kriitiku suure heakskiidu ning muusikaajakiri Clash on albumi valinud viie aasta albumite 40 parima sekka . Kodumaal Taanis on saadud olulisi auhindu (kolm Steppeulveni preemiat aastal 2007 ning kaks Taani muusikaauhinda aastal 2008) . 
Viimane täispikk album „Magic Chairs" (2010, 4AD) on pisut kergema, n-ö popima muusikasse suhtumisega. Kaasa on aidanud briti produtsent Gareth Jones. Efterklang on sel albumil soovinud olla konventsionaalsem ja kuulajasõbralikum, kuid sellega on kaotatud neile iseloomulik eriline aura . Siinkohal on bändi võrreldud näiteks Beatlesi, Radioheadi või Pink Floydiga enne seda, kui nad hakkasid oma muusikas keerulisemaks minema. Efterklang aga näib olevat liikumas vastupidises suunas . Nende stiililist käekäiku võib võrrelda ka Sigur Rósiga, kelle viimane album („Með suð í eyrum við spilum endalaust", 2008) oli samuti eelmistest tantsulisem .

Koosseis

Bändi põhikoosseisus on neli liiget: Mads Brauer, kes vastutab elektroonilise külje eest, laulja Casper Clausen, löökpilli- ja trompetimängija Thomas Husmer ning basskitarrist Rasmus Stolberg. Klahvpillimängija Rune Mølgaard on bändist eraldunud, kuid aitab vahel Efterklangil lugusid kirjutada. Live-esinemistel on kaasa löönud veel pillimehi: trompetimängija Niklas Antonson, viiuldaja Peter Broderick, kitarrist Frederik Teige ning klaverit ja flööti mängiv ning vokaaliga abistav Heather Woods Broderick. Alates 2006. aastast on muusikavideote ja kunstilise poole (lavakujundus, T-särgid jms) eest hoolitsenud kunsti- ja disainibüroo Hvass&Hannibal.

Plaadifirmad

Viimane album „Magic Chairs", mis ilmus 22. veebruaril 2010 (23. veebruaril USA-s), on välja antud plaadifirmas 4AD , kellega on leping mitmel tuntud artistil (näiteks Norra ansamblil Serena Maneesh, ameerika lauljal Ariel Pinkil ja bändil TV On The Radio).
Enne seda on koostööd tehtud peamiselt Leaf Labeli plaadifirmaga. Bänd on loonud ka enda plaadifirma Rumraket, mille alla kuuluvad muuseas ka Grizzly Bear ja Islandi tüdrukuteansambel Amiina.

Efterklang ja Eesti

Eestit on Efterklang külastanud kaks korda. 2008. aasta novembris  anti kontsert Tallinnas Von Krahli teatri baaris albumi „Parades" ainetel üritustesarja "Jazz'n'Motion" raames . Sama aasta samal kuul esilinastus kinos Sõprus Taani lühifilm „Teisel pool", mille taustamuusika autor oli Efterklang ning kus osalesid ka mitmed Eesti näitlejad, nagu Tambet Tuisk, Raivo E. Tamm, Taavi Eelmaa ja Ivo Uukkivi. Lühifilmi režissöör on Samuel Jaquemin . 8. aprillil 2010 esines Efterklang taas Von Krahlis ning esitles oma värsket albumit „Magic Chairs". Viimast albumit on Eestis kritiseeritud ebaoriginaalsuse ja igava lihtsuse pärast , kuid lihtsust nad oma viimasel plaadil taotlevadki. Efterklang on suureks eeskujuks nimetanud eesti päritolu helilooja Arvo Pärti, kelle koorimuusika mõjub meisterlikult lihtsana.